Anna Kinberg Batra
Anna Kinberg Batra er en svensk politiker, som i årene 2015-2017 var formand for Moderata Samlingspartiet.
Anna Kinberg Batra, der er uddannet civiløkonom, har været medlem (som stedfortræder) af Riksdagen for Moderata Samlingspartiet fra 2001 til 2002 og igen fra 2006, nu som ordinært medlem. I januar 2015 blev hun valgt til partiets formand efter Fredrik Reinfeldt. Hun meddelte sin afgang fra denne post i august 2017 efter mange og lange konflikter i partiet om hendes ledelse, og i oktober 2017 overtog Ulf Kristersson denne post.
På grund af Reinfeldts hastige (og tilsyneladende også lidt uigennemtænkte) afgang allerede på valgnatten – hvorefter han også nærmest blev usynlig i det offentlige liv – måtte Anna Kinberg Batra, som da var partiets gruppeformand i Riksdagen, i realiteten overtage ledelsen af partiet, selv om hun ikke havde den formelle adkomst til at fungere som Moderaternas formand. I denne spegede situation fik Kinberg Batra en vanskelig forhandlingsposition i forbindelse med de drøftelser, der ledte frem til den såkaldte Decemberoverenskomst om vigtige spilleregler i forholdet mellem regering og opposition.
Anna Kinberg Batra gik med i MUF, moderaternas ungdomsorganisation, allerede som helt ung, og hun var under fløjkrigene i slutningen af 1980'erne og begyndelsen af 1990'erne at finde på Ulf Kristerssons liberale side. I tiden frem til sit valg til Riksdagen i forbindelse med partiets fremgang i 2006 havde Kinberg Batra en lang række opgaver og poster som politisk sagkyndig, lederskribent, midlertidigt medlemskab af Riksdagen, rådgiver for Moderaternas gruppe i Europa-Parlamentet, kommunalpolitik m.m.
Efter valgene i 2006 og 2010 fik Kinberg Batra vigtige ordførerskaber (hun var også formand for finansudvalget 2010-2014), og efter 2014 blev hun sit partis økonomisk-politiske talsperson.
I forbindelse med riksdagsvalget i september 2018 standsede Kinberg Batra som medlem af Riksdagen. Hun udgav samme år bogen Inifrån om sine erfaringer og oplevelser i tiden som Moderaternas første kvindelige formand. Hun var i perioden 2018-2022 tilbage på scenen med forskellige bestyrelsesposter, som skribent og deltager i TV-programmer.
I februar 2023 meddelte regeringen, at Anna Kinberg Batra fra 1. marts 2023 bliver landshövding (svarer nærmest til amtmand, som man kendte det tidligere i Danmark) i Stockholms län. En landshövding er på samme tid regeringens repræsentant i det pågældende län og länets repræsentant/lobbyist over for staten, erhvervslivet, organisationer etc.